ผู้ถือหุ้น ITEL ไฟเขียวเทกฯ “เวทเธอเรีย อี” สยายปีกสู่ New S-Curve
ผู้ถือหุ้น ITEL ไฟเขียวซื้อและรับโอนกิจการทั้งหมดในบริษัท เวทเธอเรีย อี จำกัด พร้อมสยายปีกสู่ New S-Curve ในการประกอบธุรกิจจำหน่ายสินค้าและบริการด้านระบบเทคโนโลยีสารสนเทศแบบครบวงจรสำหรับภาครัฐและเอกชน
28 ม.ค. 2565

นายปกรณ์ มาลากุล ณ อยุธยา ประธานกรรมการ บริษัท อินเตอร์ลิ้งค์ เทเลคอม จำกัด (มหาชน) หรือ ITEL พร้อมด้วย นายณัฐนัย อนันตรัมพร ประธานเจ้าหน้าที่บริหาร และคณะกรรมการบริษัท ถ่ายภาพเป็นที่ระลึกร่วมกัน เนื่องในโอกาสจัดงานประชุมวิสามัญผู้ถือหุ้นครั้งที่ 1/2565 ในรูปแบบการประชุมผ่านสื่ออิเล็กทรอนิกส์ (E-EGM)  ณ ห้องประชุมแกรนด์สุวรรณภูมิ อาคารอินเตอร์ลิ้งค์  ถ.รัชดาภิเษก
โดยผู้ถือหุ้นไฟเขียว อนุมัติการซื้อและรับโอนกิจการทั้งหมดระหว่าง ITEL และบริษัท เวทเธอเรีย อี จำกัด โดยจัดสรรหุ้นสามัญเพิ่มทุนจำนวนไม่เกิน 30,600,000 หุ้น มูลค่าที่ตราไว้หุ้นละ 0.50 บาท ให้แก่ เวทเธอเรีย อี และ/หรือ ผู้ถือหุ้นของเวทเธอเรีย อี ซึ่งเป็นบุคคลในวงจำกัด (Private Placement) เพื่อเป็นค่าตอบแทนสำหรับธุรกรรมการรับโอนกิจการทั้งหมด รวมถึงหุ้นสามัญจำนวน 612,000 หุ้น (หรือคิดเป็นประมาณร้อยละ 51 ของทุนจดทะเบียนของ Blue Solution (BS) บริษัทย่อยที่ถือหุ้นโดย เวทเธอเรีย อี)
สำหรับการเข้าลงทุนครั้งนี้ เพื่อเปิดโอกาสให้ ITEL ขยายไปสู่ New S-Curve ในการประกอบธุรกิจจำหน่ายสินค้าและบริการด้านระบบเทคโนโลยีสารสนเทศแบบครบวงจรสำหรับภาครัฐและเอกชน ซึ่งไม่ซ้ำซ้อนกับธุรกิจของบริษัทฯ รวมทั้งโอกาสการเข้าร่วมเสนองานในโครงการต่างๆ เพิ่มเติม